30 రోజుల్లో ప్రేమించటం ఎలా (సినిమా)

30 రోజుల్లో ప్రేమించటం ఎలా, ప్రదీప్ మాచిరాజు, అమృత అయ్యర్ నటించగా, మున్నా ధూళిపూడి తొలిసారిగా దర్శకత్వం వహించిన 2021 భారతీయ తెలుగు రొమాన్స్ చిత్రం. పునర్జన్మ, శరీరాల మార్పిడి అనే ఇతివృత్తం ఆధారంగా ఈ చిత్రం ఉంటుంది. ఈ సినిమా 29 జనవరి 2021న విడుదల కాగా, అమెజాన్ ప్రైమ్ లో 23 మే 2021న విడుదలైంది.

 కథ 
వైజాగ్‌లో ఓ కాలేజీలో ఇంజనీరింగ్‌ చదివే అల్లరి స్టూడెంట్‌ అర్జున్ ‌(ప్రదీప్‌ మాచిరాజు). చదువంటే అంతగా ఇష్టం ఉండదు కానీ బాక్సింగ్‌ అంటే ప్రాణం. అదే కాలేజీలో కొత్తగా చేరిన విద్యార్థిని అక్షర (అమృతా అయ్యర్‌). అమృతకి, అర్జున్‌కి అసలే పడదు. ఒకరినొకరు ద్వేషించుకుంటూ ఉంటారు. అనుకోకుండా వీరిద్దరు స్నేహితులతో కలిసి విహారయాత్రకు వెళ్లాల్సి వస్తుంది. అక్కడ వీరిద్దరికి ఓ పెద్ద సమస్య ఎదురువుతోంది. ఆ సమస్యకు పరిష్కారమేంటో స్వామిజీ (శుభలేక సుధాకర్‌) చెప్తాడు. దీంతో వీరిద్దరు ఇష్టంలేకున్నా 30 రోజుల్లో ప్రేమించుకోవాల్సి వస్తోంది. అసలు వీరిద్దరికి ఎదురైన సమస్య ఏంటి? వీరిజీవితాలకు, స్వామీజికి సంబంధం ఏంటి? అనేదే మిగతా కథ.

తారాగణం

 ప్రదీప్ మాచిరాజు అర్జున్, అబ్బాయిగారు గా ద్విపాత్రాభినయం
 అక్షర, అమ్మాయిగారు ద్విపాత్రాభినయంలో అమృత అయ్యర్
 స్వామీజీగా శుభలేఖ సుధాకర్
 అర్జున్ తండ్రిగా నారిపెద్ది శివన్నారాయణ
 అర్జున్ తల్లిగా హేమ
 అక్షర తండ్రిగా పోసాని కృష్ణ మురళి
 అక్షర సోదరిగా శరణ్య ప్రదీప్
 అర్జున్ స్నేహితుడు నాగార్జునగా హర్ష చెముడు
 అర్జున్ స్నేహితుడిగా హైపర్ ఆది
 భద్రమ్, అర్జున్ స్నేహితుడు
 అక్షర స్నేహితురాలిగా శ్రుతి 

 నిర్మాణం 
దర్శకుడు మున్నా, పదవీరన్ పాటను చూసిన తర్వాత అమృతా అయ్యర్ ఈ చిత్రంలో పాత్ర పోషించడానికి సంతకం చేశారు. ఈ చిత్రాన్ని గతంలో కేరతం, అందమైన మనసులో నిర్మించిన ఎస్.వి.బాబు నిర్మించారు. ఈ చిత్రాన్ని రాజమండ్రి, కేరళలో చిత్రీకరించారు. ఈ చిత్రం ఉగాదికి 2020 లో విడుదల కావాల్సి ఉంది, కాని కొవిడ్-19 మహమ్మారి కారణంగా వాయిదా పడింది.

 సౌండ్‌ట్రాక్ 
ఈ చిత్రం  సౌండ్ ట్రాక్‌లో మూడు పాటలు ఉన్నాయి, ఇవి లహరి మ్యూజిక్ లేబుల్ ద్వారా విడుదలయ్యాయి. "నీలి నీలి ఆకాశం" పాట తెలుగు సంగీతంలో అతిపెద్ద విజయాలలో ఒకటిగా నిలిచింది. ఇది తెలుగు మ్యూజిక్ చార్టులలో అగ్రస్థానంలో ఉంది. విడుదలకు ముందే ఈ చిత్రం  ప్రమోషన్లను హైప్ చేసింది. ఈ చిత్రం లో అన్ని పాటలను అనుప్ రూబెన్స్ స్వరపరిచాడు.

మూలాలు